รูปปั้นของเติ้ง เสี่ยวผิง ที่สวนสาธารณะเหลียน-ฮฺวาชาน ในนครเชินเจิ้น ประเทศจีน
**การเยือนภาคใต้ของเติ้ง เสี่ยวผิง** (จีนตัวย่อ : 邓小平南巡; จีนตัวเต็ม : 鄧小平南巡) หรือ **การเยือนภาคใต้ พ.ศ. 2535** (จีนตัวย่อ: 九二南巡; จีนตัวเต็ม: 九二南巡) เป็นการเยือนภาคใต้ของจีนของเติ้ง เสี่ยวผิง อดีตผู้นำสูงสุดของจีน ได้แก่ เชินเจิ้น จูไห่ กว่างโจว และเซี่ยงไฮ้ ระหว่างวันที่ 18 มกราคม – 21 กุมภาพันธ์ พ.ศ. 2535 การพูดคุยและข้อสังเกตของเติ้งระหว่างการเยือนได้ตอกย้ำการดำเนินการตามโครงการปฏิรูปเศรษฐกิจจีนของเขาในจีนแผ่นดินใหญ่ ซึ่งหยุดชะงักลงหลังจากการปราบปรามของทหารในการประท้วงที่จัตุรัสเทียนอันเหมินในปี พ.ศ. 2532 จากคำสั่งของเติ้งเอง การเยือนภาคใต้ปี พ.ศ. 2535 ได้รับการยกย่องอย่างกว้างขวางว่าเป็นจุดสำคัญในประวัติศาสตร์สมัยใหม่ของจีน เนื่องจากมีส่วนช่วยรักษาการปฏิรูปเศรษฐกิจของจีน ตลอดจนตลาดทุน และเสถียรภาพของสังคม

ในระหว่างการเยือนภาคใต้ เติ้งได้เน้นย้ำกับผู้นำทางทหารหลายคนของกองทัพปลดปล่อยประชาชน คือ หยาง ช่างคุน หลิว หฺวาชิง และหยาง ไป่ปิง ว่า "ผู้ที่ไม่ส่งเสริมการปฏิรูปสมควรถูกถอดออกจากตำแหน่งผู้นำ" และบังคับให้เจียง เจ๋อหมิน ซึ่งขณะนั้นเป็นเลขาธิการพรรคคอมมิวนิสต์จีน สนับสนุนและดำเนินโครงการปฏิรูปเศรษฐกิจต่อไป นอกจากนี้เขายังหวังว่ามณฑลกวางตุ้งจะตามทัน "สี่เสือแห่งเอเชีย" ในแง่ของการพัฒนาเศรษฐกิจภายใน 20 ปี ข้อสังเกตและความคิดเห็นที่โดดเด่นบางประการจากเติ้งในระหว่างการเยือน ได้แก่ "**ไม่สำคัญว่าแมวจะเป็นสีดำหรือขาว ขอแค่จับหนูได้ มันก็เป็นแมวที่ดี**" (不管黑猫白猫，能捉到老鼠就是好猫) ซึ่งตีพิมพ์ครั้งแรกโดยเขาคริสต์ในทศวรรษ 1960 และ "**การพัฒนาคือคำตอบสุดท้าย** (发展才是硬道理)" และ "**รัฐบาลเชินเจิ้น ควรเข้มงวดมากขึ้นในการปฏิรูปเศรษฐกิจ กล้าทดลอง และไม่ควรทำตัวเป็นผู้หญิงรัดเท้า**"

อย่างไรก็ตาม แม้เติ้งเองก็กล่าวว่าจะต้องบังคับใช้การต่อต้านการทุจริตตลอดกระบวนการปฏิรูปและการเปิดประเทศทั้งหมด และเน้นย้ำถึงความสำคัญของหลักนิติธรรม แต่ในความเป็นจริงการเยือนภาคใต้ไม่ได้แก้ไขปัญหาการทุจริต ตลอดจนความไม่เท่าเทียมทางเศรษฐกิจในจีน และไม่ได้ดำเนินการปฏิรูปการเมืองของจีนต่อซึ่งล้มเหลวและสิ้นสุดลงในการประท้วงและการสังหารหมู่ที่จัตุรัสเทียนอันเหมินในปี พ.ศ. 2532

เบื้องหลัง
----------

### การหยุดการปฏิรูปและเปิดประเทศ

ดูเพิ่ม: การประท้วงที่จัตุรัสเทียนอันเหมิน พ.ศ. 2532
สมาชิกคณะกรรมาธิการกลางพรรคคอมมิวนิสต์จีนมีความเห็นขัดแย้งกันอย่างรุนแรงว่าควรจะดำเนินโครงการปฏิรูปเศรษฐกิจจีนต่อไปหรือไม่ หลังจากที่เติ้ง เสี่ยวผิง ได้สั่งการให้ทหารเข้าปราบปรามการผู้ชุมนุมในการประท้วงที่จัตุรัสเทียนอันเหมินในปี พ.ศ. 2532 หลังจากที่ จ้าว จื่อหยาง อดีตเลขาธิการพรรคคอมมิวนิสต์จีนและนักปฏิรูปชั้นนำถูกบังคับให้ลาออกจากตำแหน่ง เนื่องจากมีการสนับสนุนนักศึกษาและต่อต้านการปราบปรามของทหารในการประท้วงที่จัตุรัสเทียนอันเหมิน เจียง เจ๋อหมิน จึงได้รับการแต่งตั้งให้เป็นเลขาธิการคนใหม่ โดยได้รับการสนับสนุนจากผู้นำอนุรักษ์นิยมฝ่ายซ้ายที่ทรงอำนาจหลายคน เช่น เฉิน ยฺหวิน และหลี่ เซียนเนี่ยน

ในเดือนพฤศจิกายน พ.ศ. 2532 คณะกรรมาธิการกลางพรรคคอมมิวนิสต์จีนมีมติ ("การตัดสินใจเกี่ยวกับการแก้ไขธรรมาภิบาลเพิ่มเติมและการปฏิรูปเชิงลึก") โดยระบุว่าการปฏิรูปเร็วเกินไป และตัดสินใจยกเครื่องการเปลี่ยนแปลง ผลที่ตามมาคือ โครงการปฏิรูปเศรษฐกิจจีนต้องหยุดชะงักลง โดยเฉพาะหลังการปฏิวัติ พ.ศ. 2532 ในยุโรป และการล่มสลายของสหภาพโซเวียตในปี พ.ศ. 2534

### สื่อ

ผลของการปฏิรูปตลาดซึ่งเป็นส่วนหนึ่งของการเยือนภาคใต้ของเติ้ง ได้รับการถ่ายทอดทางโทรทัศน์อย่างกว้างขวาง: 84

ในฤดูใบไม้ผลิปี พ.ศ. 2534 หนังสือพิมพ์*เจี๋ยฟางเดลี* (*Jiefang Daily*) ในเซี่ยงไฮ้ได้ตีพิมพ์บทความหลายบทความที่เขียนโดยหฺวาง ฝู่ผิง ซึ่งส่งเสริมการปฏิรูป ซึ่งได้รับการสนับสนุนอย่างรวดเร็วจากเจ้าหน้าที่ท้องถิ่นและประชาชน ในทางกลับกัน สื่อหลายแห่งในกรุงปักกิ่งซึ่งควบคุมโดยเจียง เจ๋อหมิน และหลี่ เผิง (นายกรัฐมนตรีในขณะนั้น) ตอบโต้ด้วยการวิพากษ์วิจารณ์บทความของหฺวางโดยตรง และตั้งคำถามว่าจีนกำลังเดินตามเส้นทางทุนนิยมหรือสังคมนิยม

การเยือน
--------

วันที่ 18 มกราคม พ.ศ. 2535 เติ้ง เสี่ยวผิง ในวัย 87 ปี เริ่มต้นการเดินทางเยือนภาคใต้ของจีนด้วยการเยือนเขตอู่ชาง เมืองอู่ฮั่น มณฑลหูเป่ย์ และเมืองฉางชา มณฑลหูหนาน ต่อจากนั้น เขายังได้ไปเยือนหลายเมืองในมณฑลกวางตุ้ง รวมถึง เชินเจิ้น จูไห่ และกว่างโจว ตั้งแต่วันที่ 19–29 มกราคม หลังจากนั้นเขาแวะพักในมณฑลเจียงซี และในวันที่ 31 มกราคม เติ้งก็เดินทางมาถึงเซี่ยงไฮ้ ซึ่งเป็นจุดสิ้นสุดการเยือนภาคใต้ของเขา หลังจากใช้เวลาร่วมเทศกาลตรุษจีนในเซี่ยงไฮ้ เติ้งก็เดินทางกลับกรุงปักกิ่งในวันที่ 20 กุมภาพันธ์ ระหว่างทาง เขาได้แวะเยี่ยมนานกิง ในมณฑลเจียงซู และมณฑลอานฮุย

ในช่วงแรก การเยือนภาคใต้ของเติ้งแทบจะไม่ได้รับความสนใจจากสื่อปักกิ่งและสื่อระดับชาติ เนื่องจากสื่อเหล่านั้นอยู่ภายใต้การควบคุมของคู่แข่งทางการเมืองของเติ้ง แม้กระทั่งเจียง เจ๋อหมิน เลขาธิการพรรคคอมมิวนิสต์จีนในขณะนั้น ก็แสดงท่าทีสนับสนุนน้อยมากและนิ่งเฉยต่อการเดินทางครั้งนี้ ทำให้ยิ่งตอกย้ำถึงความพยายามลดทอนความสำคัญของเติ้งบนเวทีการเมือง 

อย่างไรก็ตาม สื่อในฮ่องกงรายงานข่าวการเดินทางของเติ้งเป็นแห่งแรก หลังได้รับการยืนยันจากรัฐบาลเชินเจิ้น ในขณะที่หนังสือพิมพ์เขตเศรษฐกิจพิเศษเชินเจิ้นรายวัน (深圳特区报) ได้เผยแพร่รายงานโดยละเอียดเกี่ยวกับการเดินทางของเติ้งในวันที่ 26 มีนาคม โดยไม่ได้รับอนุมัติจากรัฐบาลกลาง นับเป็นสื่อแห่งแรกในจีนแผ่นดินใหญ่ที่กล้าทำเช่นนั้น

### เชินเจิ้น

ดูเพิ่ม: ตลาดหลักทรัพย์เชินเจิ้น
ห้องพักของโรงแรมที่เติ้งพักขณะไปเยือนเชินเจิ้น

เวลา 9 โมงเช้าของวันที่ 19 มกราคม พ.ศ. 2535 เติ้ง เสี่ยวผิง เดินทางมาถึงเชินเจิ้น หนึ่งในเขตเศรษฐกิจพิเศษแห่งแรกของจีนที่ได้รับการอนุมัติจากตัวเขาเอง ท่ามกลางการต้อนรับจากเจ้าหน้าที่ท้องถิ่น รวมถึง เซี่ย เฟย์ เลขาธิการพรรคคอมมิวนิสต์จีนประจำมณฑลกวางตุ้ง ในวันรุ่งขึ้น เติ้งได้เดินทางไปเยี่ยมชมตึกกั๋วเม่า (Guomao Building) และบริษัทเทคโนโลยีหลายแห่งในเชินเจิ้น ในวันที่ 21 มกราคม เติ้งได้เยี่ยมชมเมืองจีนโพ้นทะเลและหมู่บ้านพื้นเมือง ในเช้าตรู่ของวันที่ 22 มกราคม เติ้งพร้อมด้วยภรรยา บุตร และหลาน ได้เดินทางไปเยี่ยมชมสวนพฤกษศาสตร์ไห่หลินร่วมกัน ซึ่งพวกเขายังร่วมปลูกต้นไม้ไว้เป็นที่ระลึกด้วย ในช่วงบ่ายวันเดียวกัน เติ้งได้กล่าวสุนทรพจน์อันโด่งดังต่อเจ้าหน้าที่รัฐบาลเซินเจิ้น คำพูดของเขาในครั้งนี้เป็นแรงกระตุ้นสำคัญของนโยบาย "ปฏิรูปและเปิดประเทศ" และมีความหมายต่อทิศทางเศรษฐกิจจีนอย่างมาก:

> "รัฐบาลเชินเจิ้นควรกล้าหาญมากขึ้นในการดำเนินการปฏิรูปและเปิดประเทศ กล้าที่จะทดลอง และไม่ควรทำตัวเหมือนผู้หญิงรัดเท้า หากคุณคิดว่าอะไรถูกแล้ว จงทดลองและยอมรับมันอย่างกล้าหาญ บทเรียนสำคัญของเชินเจิ้นคือ "จิตวิญญาณแห่งความกล้าหาญ" หากปราศจากจิตวิญญาณแห่งความกล้าหาญและพลังขับเคลื่อน คุณจะไม่สามารถค้นหาเส้นทางที่ดีหรือเส้นทางใหม่ หรือสร้างสรรค์สิ่งใหม่ ๆ ได้ (改革开放胆子要大一些，敢于试验，不能像小脚女人一样。看准了的，就大胆地试，大胆地闯。深圳的重要经验就是敢闯。没有一点闯的精神，没有一点"冒"的精神，没有一股气呀、劲呀，就走不出一条好路，走不出一条新路，就干不出新的事业)
> 
> 

ในระหว่างการเยือน เติ้งคาดหวังว่ามณฑลกวางตุ้งจะตามทัน "สี่เสือแห่งเอเชีย" ในแง่ของการพัฒนาเศรษฐกิจภายใน 20 ปี การเยือนของเติ้งยังช่วยรักษาตลาดทุนของจีน โดยเฉพาะอย่างยิ่งตลาดหลักทรัพย์สองแห่งที่เพิ่งก่อตั้งขึ้นใหม่ ได้แก่ ตลาดหลักทรัพย์เซี่ยงไฮ้ และตลาดหลักทรัพย์เชินเจิ้น  เติ้งชี้ให้เห็นว่า:

> ประเด็นที่ว่าหุ้นและตลาดหลักทรัพย์นั้นเหมาะสมกับระบบสังคมนิยมหรือไม่ หรือเป็นสิ่งเฉพาะตัวของระบบทุนนิยมเท่านั้น ยังคงเป็นเรื่องที่ต้องพิจารณาอย่างละเอียดถี่ถ้วน ไม่มีความชัดเจนเบ็ดเสร็จ และนี่ก็หมายความว่า เราต้องทดลองมันก่อน! (证券、股票，这些东西究竟好不好，有没有危险，是不是资本市场独有的东西，社会主义能不能用?允许看，但要坚决地试)
> 
> 

### จูไห่

วันที่ 23 มกราคม เติ้งเดินทางไปยังจูไห่ ซึ่งเป็นเขตเศรษฐกิจพิเศษอีกแห่งในมณฑลกวางตุ้ง เติ้งได้เน้นย้ำกับผู้นำทางทหารหลายคนของกองทัพปลดปล่อยประชาชนจีน รวมถึงหยาง ช่างคุน, หลิว หัวชิง และหยาง ไป่ปิง ว่า "ผู้ที่ไม่ส่งเสริมการปฏิรูปควรจะถูกลดตำแหน่งลง" นอกจากนี้ เขายังไปเยี่ยมชมบริษัทเทคโนโลยีขั้นสูงหลายแห่งในจูไห่ โดยเน้นย้ำถึงความสำคัญของวิทยาศาสตร์และเทคโนโลยี และเรียกร้องให้นักเรียนจีนที่เรียนอยู่ต่างประเทศกลับมาสู่มาตุภูมิ เติ้งออกจากพื้นที่ในวันที่ 29 มกราคม

เติ้งเยี่ยมชมสะพานหนานผู่ ในเซี่ยงไฮ้เมื่อวันที่ 7 กุมภาพันธ์ พ.ศ. 2535
### เซี่ยงไฮ้

ดูเพิ่ม: ตลาดหลักทรัพย์เซี่ยงไฮ้
วันที่ 31 มกราคม เติ้งเดินทางมาถึงเซี่ยงไฮ้ เพื่อร่วมฉลองเทศกาลตรุษจีนประจำปี 2535

เติ้งเยี่ยมชมสะพานหนานผู่ในวันที่ 7 กุมภาพันธ์ และในวันต่อมา เขาเดินทางไปบนแม่น้ำหวงผู่โดยเรือสำราญ พร้อมด้วยเจ้าหน้าที่ท้องถิ่น รวมถึงหฺวาง จฺวี๋ และอู๋ ปังกั๋ว ร่วมกับหยาง ช่างคุน และคนอื่น ๆ เติ้งเยี่ยมชมบริษัทเทคโนโลยีขั้นสูงหลายแห่งในเซี่ยงไฮ้ ตั้งแต่วันที่ 10 กุมภาพันธ์ ในวันที่ 18 กุมภาพันธ์ เขาใช้เวลากลางคืนของเทศกาลโคมไฟที่ย่านช้อปปิ้งถนนหนานจิง

เติ้งเดินทางออกจากเซี่ยงไฮ้กลับไปยังปักกิ่งในวันที่ 23 กุมภาพันธ์ สิ้นสุดการเดินทางภาคใต้ของเขา เขาเป็นแรงขับเคลื่อนสำคัญในการพัฒนาพื้นที่ผู่ตงใหม่ของเซี่ยงไฮ้ ทำให้เมืองนี้กลับมามีชีวิตชีวาอีกครั้งในฐานะศูนย์กลางเศรษฐกิจแห่งหนึ่งของจีน

คำกล่าวที่โดดเด่น
-----------------

ในระหว่างการเยือนภาคใต้ เติ้งได้กล่าวสุนทรพจน์หลายต่อหลายครั้ง ซึ่งสร้างเสียงสนับสนุนนโยบายปฏิรูปประเทศของเขาอย่างกว้างขวาง เขาเน้นย้ำถึงความสำคัญของการปฏิรูปเศรษฐกิจจีน และวิพากษ์วิจารณ์ผู้ที่ต่อต้านการปฏิรูป แม้ว่าจะมีการถกเถียงกันว่าเติ้งเคยพูดคำว่า "การร่ำรวยนั้นเป็นสิ่งที่รุ่งโรจน์ (致富光荣)" จริงหรือไม่ แต่คำพูดอันเป็นที่รับรู้ของเขานี้ได้ปลดปล่อยคลื่นแห่งการประกอบการส่วนบุคคล ซึ่งยังคงขับเคลื่อนเศรษฐกิจของจีนในปัจจุบัน นอกจากนี้ เขายังระบุว่า กลุ่ม "ฝ่ายซ้าย" ภายในพรรคคอมมิวนิสต์จีนนั้นอันตรายมากกว่าพวก "ฝ่ายขวา" มาก

หนึ่งในสุนทรพจน์ที่ทรงอิทธิพลที่สุดเกี่ยวกับการปฏิรูปและเปิดประเทศ เติ้ง เสี่ยวผิงได้กล่าวไว้ว่า:: 44

> แก่นแท้ของความแตกต่างระหว่างสังคมนิยมกับทุนนิยม ไม่ใช่ว่า การวางแผนของรัฐจะเหนือกว่ากลไกตลาด หรือกลไกตลาดจะเหนือกว่าการวางแผนของรัฐ เศรษฐกิจแบบแผนมิใช่สิ่งเดียวกับสังคมนิยม และในเศรษฐกิจแบบทุนนิยมก็มีการวางแผนเช่นกัน ทั้งการวางแผนและกลไกตลาด ล้วนเป็นเครื่องมือทางเศรษฐกิจ ... ตราสารและตลาดหลักทรัพย์ ดีหรือไม่ดี? สังคมนิยมสามารถนำมาใช้ได้หรือไม่? เราควรเปิดใจศึกษา แต่ที่สำคัญยิ่งกว่านั้นคือ เราควรลองทดลองดู ... เพื่อให้สังคมนิยมมีความได้เปรียบ จำเป็นต้องกล้าหาญในการนำสิ่งที่ดีและความสำเร็จต่างๆ ของอารยธรรมที่มนุษยชาติสร้างสรรค์มาปรับใช้"
> 
> 

คำกล่าวที่สำคัญอื่น ๆ ของเติ้งระหว่างการเยือนภาคใต้ ได้แก่:

* "แมวไม่ว่าดำหรือขาว ถ้าจับหนูได้ก็ดี (不管黑猫白猫，捉到老鼠就是好猫)" ประโยคนี้ เติ้งเคยกล่าวไว้ตั้งแต่ยุค 1960 แต่กลับโด่งดังไปทั่วหลังจากการเดินทางครั้งนี้
* "เศรษฐกิจแบบแผนไม่เท่ากับสังคมนิยม และเศรษฐกิจแบบตลาดไม่เท่ากับทุนนิยม สังคมนิยมสามารถมีกลไกตลาดได้เช่นกัน และการวางแผนของรัฐบาลกับกลไกตลาด ล้วนเป็นเครื่องมือทางเศรษฐกิจ": 65
* "การพัฒนาคือสิ่งสำคัญเหนือสิ่งอื่นใด (发展才是硬道理)"
* "[รัฐบาลเชินเจิ้น] ควรกล้าหาญในการดำเนินการปฏิรูปและเปิดประเทศ กล้าทดลอง และไม่ควรทำตัวเหมือนผู้หญิงรัดเท้า (改革开放胆子要大一些，敢于试验，不能像小脚女人一样)"
* "ผู้ที่ไม่ส่งเสริมการปฏิรูป จะต้องถูกปลดจากตำแหน่งผู้นำ (谁不改革，谁就下台)"
* "เราควรลงมือทำมากกว่าพูดจาไร้สาระ (多干实事，少说空话)"
* "ถ้าไม่ใช่ผลสำเร็จของการปฏิรูปและนโยบายเปิดประเทศ เราคงผ่านเหตุการณ์วันที่ 4 มิถุนายนมาไม่ได้... ทำไมประเทศของเราถึงยังคงมั่นคงหลังเหตุการณ์วันที่ 4 มิถุนายน? นั่นเป็นเพราะว่าเราได้ดำเนินการปฏิรูปและนโยบายเปิดประเทศ"
* "ไปเรียนรู้จากต่างประเทศ โดยเฉพาะสิงคโปร์ พวกเขามีระบบและการบริหารในการจัดการสังคม"

ผลที่ตามมา
----------

ตลาดหลักทรัพย์เชินเจิ้น
คำกล่าวของเติ้งที่เน้นเสรีนิยมทางเศรษฐกิจได้สร้างความขัดแย้งทางการเมืองครั้งใหญ่ภายในพรรคคอมมิวนิสต์จีน กลุ่มต่าง ๆ ในคณะกรมการเมืองต่างแบ่งฝักแบ่งฝ่าย เจียง เจ๋อหมิน ในที่สุดก็เลือกอยู่ข้างเติ้งในเดือนเมษายน พ.ศ. 2535 สื่อระดับชาติจึงเริ่มรายงานการเยือนภาคใต้ของเติ้งเกือบสองเดือนหลังจากเสร็จสิ้น นักวิเคราะห์ชี้ว่า การที่เจียงยอมรับนโยบายของเติ้ง ช่วยเสริมความแข็งแกร่งให้เขาในฐานะผู้สืบทอดอำนาจของเติ้ง เบื้องหลัง การเยือนภาคใต้ของเติ้งช่วยให้พันธมิตรสายปฏิรูปของเขา เช่น จู หรงจี้ เลขาธิการพรรคคอมมิวนิสต์จีนประจำเซี่ยงไฮ้ ก้าวขึ้นสู่ตำแหน่งสูงสุดในระดับชาติ และเปลี่ยนทิศทางของจีนไปสู่การพัฒนาเศรษฐกิจอย่างถาวร เติ้งได้รับการสนับสนุนมากขึ้นจากผู้นำระดับมณฑล กองทัพ สื่อมวลชน และประชาชนโดยทั่วไป: 84 นอกจากนี้ ผลลัพธ์สุดท้ายของการเยือนภาคใต้ยังพิสูจน์ว่าเติ้งยังคงเป็นบุคคลทรงอำนาจที่สุดในจีน

การเยือนภาคใต้ของเติ้งมีบทบาทสำคัญอย่างยิ่งในการส่งเสริมการพัฒนาเศรษฐกิจของจีน โดยเฉพาะอย่างยิ่งในด้านตลาดทุนและการเติบโตของพื้นที่ชายฝั่งทะเล ช่วยฟื้นฟูความเชื่อมั่นในตลาดทุนจีนที่กำลังประสบปัญหา ส่งผลให้ตลาดหลักทรัพย์เซี่ยงไฮ้ และเชินเจิ้นรอดพ้นจากภาวะตกต่ำ นอกจากนี้ การมุ่งเน้นด้านการเปิดกว้างเศรษฐกิจของเขายังส่งเสริมระดับการเติบโตที่น่าทึ่งของพื้นที่ชายฝั่ง โดยเฉพาะภูมิภาค "สามเหลี่ยมทองคำ" รอบเซี่ยงไฮ้ เติ้งยืนยันนโยบายที่ว่า "บางพื้นที่ต้องร่ำรวยก่อน" และยืนยันว่า ความมั่งคั่งจากพื้นที่ชายฝั่งจะถูกถ่ายโอนไปช่วยสร้างเศรษฐกิจภายในประเทศในที่สุด อย่างไรก็ตาม ทฤษฎีนี้เผชิญความท้าทายมากมายเมื่อนำไปปฏิบัติจริง เนื่องจากรัฐบาลท้องถิ่นต่างก็ปกป้องผลประโยชน์ของตนเอง

แม้องค์ประกอบการดำเนินการทางเศรษฐกิจเอกชนอย่างไม่เป็นทางการจะปรากฏอยู่ตั้งแต่ปี พ.ศ. 2521 แต่รูปแบบการเป็นเจ้าของกิจการเอกชนเหล่านี้ได้รับการยอมรับทางกฎหมายอย่างเป็นทางการครั้งแรกในระหว่างการเดินทางเยือนภาคใต้ของเติ้ง: 213

ดูเพิ่ม
-------

* เวลาคือเงิน ประสิทธิภาพคือชีวิต
* เรื่องราวของฤดูใบไม้ผลิ

อ้างอิง
-------

1. 1 2 3  "Deng Xiaoping's Southern Tour" (PDF). *Berkshire Publishing Group LLC*. 2009.
2. 1 2 3 4 5 6 7 8 9 10 11 12 13 14 15 16 17 18 19  "邓小平92南巡背景揭秘，有两句话记者不敢见报". *People's Daily* (ภาษาจีน). 2012-01-13. คลังข้อมูลเก่าเก็บจากแหล่งเดิมเมื่อ 2020-07-10. สืบค้นเมื่อ 2020-05-01.
3. ↑  "1992年邓小平南巡珍贵历史照片(组图)". *People's Daily* (ภาษาจีน). 2014-01-24. คลังข้อมูลเก่าเก็บจากแหล่งเดิมเมื่อ 2020-07-21. สืบค้นเมื่อ 2020-05-01.
4. ↑  "鄧南巡講話20週年 官方低調". *BBC* (ภาษาจีน). สืบค้นเมื่อ 2020-05-01.
5. ↑  "邓小平南巡讲话（全文）". *Phoenix New Media* (ภาษาจีน). 2011-12-31. คลังข้อมูลเก่าเก็บจากแหล่งเดิมเมื่อ 2020-06-02. สืบค้นเมื่อ 2020-05-01.
6. 1 2  Ma, Damien (2012-01-23). "After 20 Years of 'Peaceful Evolution,' China Faces Another Historic Moment". *The Atlantic* (ภาษาอังกฤษแบบอเมริกัน). สืบค้นเมื่อ 2020-05-01.
7. ↑  "The inside story of the propaganda fightback for Deng's reforms". *South China Morning Post* (ภาษาอังกฤษ). 2018-11-14. สืบค้นเมื่อ 2020-05-01.
8. 1 2  Keck, Zachary. "Tiananmen: 'Deng Xiaoping Clearly Wanted to Make a Statement'". *The Diplomat* (ภาษาอังกฤษแบบอเมริกัน). เก็บจากแหล่งเดิมเมื่อ 5 June 2014. สืบค้นเมื่อ 2021-06-05.
9. ↑  "'How my father's speeches saved Chinese economic reform': Deng Xiaoping's daughter pays tribute". *South China Morning Post* (ภาษาอังกฤษ). 2014-08-21. สืบค้นเมื่อ 2020-05-01.
10. 1 2 3  "The great pragmatist: Deng Xiaoping". *The Guardian* (ภาษาอังกฤษแบบบริติช). 2008-12-18. ISSN 0261-3077. สืบค้นเมื่อ 2020-05-01.
11. ↑  Zhao, Suisheng (1993). "Deng Xiaoping's Southern Tour: Elite Politics in Post-Tiananmen China". *Asian Survey*. **33** (8): 739–756. doi:10.2307/2645086. ISSN 0004-4687. JSTOR 2645086.
12. 1 2 3  Walter, Carl E. (2014). "Was Deng Xiaoping Right? An Overview of China's Equity Markets". *Journal of Applied Corporate Finance* (ภาษาอังกฤษ). **26** (3): 8–19. doi:10.1111/jacf.12075. ISSN 1745-6622.
13. 1 2 3  Liang, Wei (2016-07-24). "邓小平92年南巡时讲话：谁反对改革就让谁睡觉去". *Phoenix New Media* (ภาษาจีน). คลังข้อมูลเก่าเก็บจากแหล่งเดิมเมื่อ 2018-12-12. สืบค้นเมื่อ 2020-05-01.
14. 1 2  Sun, Lena H. (1992-05-28). "FLEXIBLE 'SOCIALISM' FUELS CHINESE GROWTH". *Washington Post* (ภาษาอังกฤษแบบอเมริกัน). ISSN 0190-8286. สืบค้นเมื่อ 2020-05-01.
15. 1 2  "广东GDP总量今年将超亚洲四小龙平均水平". *Sina Corp* (ภาษาจีน). 2007-07-20. เก็บจากแหล่งเดิมเมื่อ 2007-08-25. สืบค้นเมื่อ 2020-05-01.
16. 1 2  "Factsheet on the Deng Xiaoping Marker" (PDF). *National Archives of Singapore*. 2010.
17. 1 2 3  Martinek, Madeleine (2018-05-21). *Experimental Legislation in China between Efficiency and Legality: The Delegated Legislative Power of the Shenzhen Special Economic Zone* (ภาษาอังกฤษ). Springer. ISBN 978-3-319-77616-3.
18. 1 2 3  "改革开放胆子要大一些，敢于试验，不能像小脚女人一样". *People's Daily* (ภาษาจีน). 2013-08-19. เก็บจากแหล่งเดิมเมื่อ 2020-07-10. สืบค้นเมื่อ 2020-05-01.
19. ↑  "整个改革开放过程中都要反对腐败". *People's Daily* (ภาษาจีน). 2016-06-14. เก็บจากแหล่งเดิมเมื่อ 2020-07-11. สืบค้นเมื่อ 2020-05-01.
20. ↑  "对干部和共产党员来说，廉政建设要作为大事来抓". *People's Daily* (ภาษาจีน). 2017-01-19. เก็บจากแหล่งเดิมเมื่อ 2019-11-06. สืบค้นเมื่อ 2020-05-01.
21. ↑  Bao, Tong (2015-06-04). "鲍彤纪念六四，兼谈邓小平与中国的腐败". *The New York Times* (ภาษาจีน). สืบค้นเมื่อ 2020-05-01.
22. ↑  Tong, Bao (2015-06-03). "Opinion | How Deng Xiaoping Helped Create a Corrupt China". *The New York Times* (ภาษาอังกฤษแบบอเมริกัน). ISSN 0362-4331. สืบค้นเมื่อ 2020-05-01.
23. ↑  Wang, Yuhua. "Analysis | How has Tiananmen changed China?". *Washington Post* (ภาษาอังกฤษ). สืบค้นเมื่อ 2020-05-01.
24. ↑  "北京话题 - 南巡讲话助中国经济起飞但政治后遗症严重". *Radio France Internationale* (ภาษาจีนตัวย่อ). 2012-04-02. สืบค้นเมื่อ 2020-05-01.
25. ↑  Wu, Wei (2014-12-22). "80年代的政治改革为什么会失败？". *The New York Times* (ภาษาจีน). สืบค้นเมื่อ 2020-05-01.
26. 1 2 3  Wu, Guangxiang. "邓小平南方谈话的先声："皇甫平"的"四论改革"". *People's Daily*. เก็บจากแหล่งเดิมเมื่อ 2020-11-11. สืบค้นเมื่อ 2020-06-04.
27. ↑  "Zhao Ziyang". *Radio Free Asia*. สืบค้นเมื่อ 2020-05-01.
28. ↑  "Profile: Jiang Zemin". *BBC News* (ภาษาอังกฤษแบบบริติช). 2012-10-23. สืบค้นเมื่อ 2020-05-01.
29. ↑  "第十三届中央委员会第五次全体会议公报". *People's Daily* (ภาษาจีน). เก็บจากแหล่งเดิมเมื่อ 2020-11-09. สืบค้นเมื่อ 2020-05-01.
30. 1 2  Ang, Yuen Yuen (2016). *How China Escaped the Poverty Trap*. Cornell University Press. ISBN 978-1-5017-0020-0. JSTOR 10.7591/j.ctt1zgwm1j.
31. 1 2  "The inside story of the propaganda fightback for Deng's reforms". *South China Morning Post* (ภาษาอังกฤษ). 2018-11-14. สืบค้นเมื่อ 2020-06-04.
32. 1 2  "东方风来满眼春". *People's Daily* (ภาษาจีน). 2018-03-27. เก็บจากแหล่งเดิมเมื่อ 2020-06-04. สืบค้นเมื่อ 2020-05-02.
33. ↑  "邓小平92南巡背景揭秘 有两句话记者不敢见报". *Phoenix New Media*. 2012-01-19. คลังข้อมูลเก่าเก็บจากแหล่งเดิมเมื่อ 2019-11-06. สืบค้นเมื่อ 2020-05-01.
34. 1 2  ""坚决地试"中国股市发轫之端". *People's Daily* (ภาษาจีน). 2004-08-23. คลังข้อมูลเก่าเก็บจากแหล่งเดิมเมื่อ 2020-06-02. สืบค้นเมื่อ 2020-05-02.
35. 1 2  Tao, Yitao; Lu, Zhiguo (2018-10-05). *Special Economic Zones and China's Development Path* (ภาษาอังกฤษ). Springer. ISBN 978-981-10-3220-2.
36. 1 2 3  "邓小平南巡讲话：奠定中国证券市场发展的春天". *China Reform*. 2013-12-18. คลังข้อมูลเก่าเก็บจากแหล่งเดิมเมื่อ 2020-07-20. สืบค้นเมื่อ 2020-05-02.
37. ↑  "An old man's ups and downs in China's stock market". *Embassy of the People's Republic of China in the Republic of Kenya*. คลังข้อมูลเก่าเก็บจากแหล่งเดิมเมื่อ 2020-06-04. สืบค้นเมื่อ 2020-05-02.
38. ↑  Iritani, Evelyn (9 September 2004). "Great Idea but Don't Quote Him; Deng Xiaoping's famous one-liner started China on the way to capitalism. The only problem is there's no proof he actually said it". *Los Angeles Times*. p. A1. เก็บจากแหล่งเดิมเมื่อ 18 November 2007. สืบค้นเมื่อ 13 March 2010 – โดยทาง Pqasb.pqarchiver.com.
39. ↑  "The Man Who Re-Invented China | Origins: Current Events in Historical Perspective". *Ohio State University*. สืบค้นเมื่อ 2020-05-01.
40. ↑  Liu, Zongyuan Zoe (2023). *Sovereign Funds: How the Communist Party of China Finances its Global Ambitions*. The Belknap Press of Harvard University Press. ISBN 9780674271913.
41. ↑  "邓小平同志"黑猫白猫论"背后的故事". *People's Daily* (ภาษาจีน). เก็บจากแหล่งเดิมเมื่อ 2021-01-02. สืบค้นเมื่อ 2020-05-01.
42. 1 2  Marquis, Christopher; Qiao, Kunyuan (2022). *Mao and markets the communist roots of Chinese enterprise*. Kunyuan Qiao. New Haven: Yale University Press. ISBN 978-0-300-26883-6. OCLC 1348572572.
43. ↑  Shan, Shaojie (2019-10-16). "软禁中的谈话：听赵紫阳谈改革". *The New York Times* (ภาษาจีน). สืบค้นเมื่อ 2020-09-27.
44. ↑  "We should do more and engage less in empty talk - 1992". *International Institute of Social History*. สืบค้นเมื่อ 2020-05-01.
45. ↑  Catrina, Schlager; Dongxiao, Chen; Alexander, Rosenplanter; Haibing, Zhang (2016-11-28). *China And The Group 20: The Interplay Between A Rising Power And An Emerging Institution* (ภาษาอังกฤษ). World Scientific. ISBN 978-1-938134-91-3.
46. ↑  Small, Andrew (2022-11-15). *No Limits: The Inside Story of China's War with the West* (ภาษาอังกฤษ). Melville House. p. 194. ISBN 978-1-68589-015-5. OCLC 1352001415.
47. ↑  "Records of Comrade Deng Xiaoping's Shenzhen Tour". *People's Daily Online*. สืบค้นเมื่อ 2022-03-31.
48. ↑  "Zhu Rongji on the Record". *Brookings* (ภาษาอังกฤษแบบอเมริกัน). 2016-07-14. สืบค้นเมื่อ 2020-06-04.
49. ↑  Zhao, Suisheng (1993). "Deng Xiaoping's Southern Tour: Elite Politics in Post-Tiananmen China". *Asian Survey*. **33** (8): 739–756. doi:10.2307/2645086. ISSN 0004-4687. JSTOR 2645086.